title: 2007/49/ES: Sklep Sveta z dne 22. januarja 2007 o načelih, prednostnih nalogah in pogojih Evropskega partnerstva s Črno goro

text:
               27.1.2007

               SL

               Uradni list Evropske unije

               L 20/16

      SKLEP SVETA

   z dne 22. januarja 2007
   o načelih, prednostnih nalogah in pogojih Evropskega partnerstva s Črno goro
   (2007/49/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 533/2004 z dne 22. marca 2004 o ustanovitvi partnerstev v okviru stabilizacijskega in pridružitvenega procesa (1) in zlasti člena 2 Uredbe,
   ob upoštevanju predloga Komisije,
   ob upoštevanju naslednjega:

               (1)

               Evropski svet je na zasedanju v Solunu 19. in 20. junija 2003 potrdil uvedbo evropskih partnerstev kot sredstva za podporo evropske perspektive držav zahodnega Balkana.

               (2)

               Uredba (ES) št. 533/2004 določa, da Svet odloča o načelih, prednostnih nalogah in pogojih v evropskih partnerstvih ter o vseh nadaljnjih prilagoditvah.

               (3)

               Uredba (ES) št. 533/2004 navaja, da bo nadaljnje spremljanje evropskih partnerstev zagotovljeno prek mehanizmov, vzpostavljenih v okviru stabilizacijsko-pridružitvenega procesa, zlasti z letnimi poročili o napredku.

               (4)

               Svet je 14. junija 2004 sprejel prvo evropsko partnerstvo s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 (2). Svet se je 30. januarja 2006 odločil dopolniti to evropsko partnerstvo (3).

               (5)

               Črna gora je po referendumu z dne 21. maja 2006 razglasila svojo neodvisnost 3. junija 2006.

               (6)

               Na zasedanju Sveta za splošne zadeve in zunanje odnose 12. junija 2006 so se Evropska unija in njene države članice odločile nadalje razvijati odnose z Republiko Črno goro kot suvereno, neodvisno državo.

               (7)

               Zato je primerno vzpostaviti novo evropsko partnerstvo s Črno goro na podlagi delov Evropskega partnerstva s Srbijo in Črno goro, sprejetega januarja 2006, ki se navezujejo na Črno goro in so bili dopolnjeni glede na ugotovitve iz poročila o napredku iz leta 2006 ter so jim bile dodane prednostne naloge v zvezi z izzivi, s katerimi se Črna gora srečuje kot neodvisna država.

               (8)

               Za pripravo na nadaljnje vključevanje v Evropsko unijo bi morali pristojni organi Črne gore pripraviti načrt s časovnim razporedom in posebnimi ukrepi, namenjenimi uresničevanju prednostnih nalog tega evropskega partnerstva –

         SKLENIL:
   Člen 1
   V skladu s členom 1 Uredbe (ES) št. 533/2004 so načela, prednostne naloge in pogoji Evropskega partnerstva s Črno goro navedeni v Prilogi k temu sklepu, ki je sestavni del tega sklepa ter s katero se za Črno goro nadomesti Priloga k Sklepu 2006/56/ES.
   Člen 2
   Izvajanje Evropskega partnerstva s Črno goro se preverja prek mehanizmov, vzpostavljenih v okviru stabilizacijsko-pridružitvenega procesa, zlasti z letnimi poročili o napredku, ki jih predloži Komisija.
   Člen 3
   Ta sklep začne učinkovati tretji dan po dnevu objave v Uradnem listu Evropske unije.

      V Bruslju, 22. januarja 2007

            Za Svet

            Predsednik

         F.-W. STEINMEIER

      (1)  UL L 86, 24.3.2004, str. 1. Uredba, kakor je bila spremenjena z Uredbo (ES) št. 269/2006 (UL L 47, 17.2.2006, str. 7).

      (2)  Sklep Sveta 2004/520/ES z dne 14. junija 2004 o načelih, prednostnih nalogah in pogojih Evropskega partnerstva s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999 (UL L 227, 26.6.2004, str. 21).

      (3)  Sklep Sveta 2006/56/ES z dne 30. januarja 2006 o načelih, prednostnih nalogah in pogojih Evropskega partnerstva s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999, ter razveljavitvi Sklepa 2004/520/ES (UL L 35, 7.2.2006, str. 32).

      PRILOGA
      ČRNA GORA: EVROPSKO PARTNERSTVO 2006
      1.   UVOD
      Evropski svet je potrdil uvedbo evropskih partnerstev kot sredstva za podporo evropske perspektive držav zahodnega Balkana.
      Svet Evropske unije je 30. januarja 2006 sprejel evropsko partnerstvo s Srbijo in Črno goro, vključno s Kosovom, kakor je opredeljeno z Resolucijo Varnostnega sveta Združenih narodov 1244 z dne 10. junija 1999. Črna gora je razglasila svojo neodvisnost 3. junija 2006 po referendumu z dne 21. maja. Nato so njeno neodvisnost priznale EU in njene države članice. Zato se zdi primerno sprejeti dopolnjeno evropsko partnerstvo samo za Črno goro. Ta dopolnjeni predlog temelji na delih obstoječega evropskega partnerstva za Srbijo in Črno goro (vključno s Kosovom), ki se navezujejo na Črno goro. Dodaja elemente, ki odražajo nove pristojnosti Črne gore in izzive, s katerimi se slednja srečuje kot neodvisna država.
      Pristojni organi Črne gore bi morali pripraviti načrt, ki vključuje časovni razpored in posebne ukrepe za uresničitev prednostnih nalog Evropskega partnerstva.
      2.   NAČELA
      Stabilizacijsko-pridružitveni proces ostaja okvir za evropsko usmeritev držav zahodnega Balkana vse do njihovega pristopa v prihodnosti.
      Glavne opredeljene prednostne naloge se navezujejo na zmožnost Črne gore za izpolnjevanje meril, ki jih je določil Evropski svet v Kopenhagnu leta 1993, in pogojev, določenih za stabilizacijsko-pridružitveni proces, predvsem pogojev, opredeljenih v sklepih Sveta z dne 29. aprila 1997 ter 21. in 22. junija 1999, v vsebini sklepne izjave zagrebškega vrha dne 24. novembra 2000 ter v Solunski agendi.
      3.   PREDNOSTNE NALOGE
      Prednostne naloge, naštete v tem evropskem partnerstvu, so bile izbrane na podlagi realističnih pričakovanj, da jih bo Črna gora lahko izpeljala ali v zvezi z njimi v naslednjih letih dosegla znaten napredek. Razlikuje se med kratkoročnimi prednostnimi nalogami, ki naj bi bile izpolnjene v enem ali dveh letih, in srednjeročnimi prednostnimi nalogami, ki naj bi bile izpolnjene v treh ali štirih letih. Prednostne naloge zadevajo zakonodajo in tudi njeno izvajanje.
      Zaradi znatnih stroškov, ki jih zahteva izpolnjevanje vseh zahtev EU, in kompleksnosti teh zahtev na nekaterih področjih to partnerstvo na tej stopnji ne zajema vseh pomembnih nalog. Prihodnja partnerstva bodo vključevala nadaljnje prednostne naloge v skladu z napredkom Črne gore.
      Med kratkoročnimi prednostnimi nalogami so bile določene ključne prednostne naloge, ki so zbrane na začetku seznama. Te ključne prednostne naloge niso razvrščene po pomembnosti.
      3.1   KRATKOROČNE PREDNOSTNE NALOGE
      Ključne Prednostne Naloge

                  —

                  Na podlagi širokega soglasja sprejeti novo ustavo, ki bo usklajena z evropskimi standardi, zlasti na področju človekovih pravic in pravic manjšin, organizacije sodstva ter revizijskih, obrambnih in varnostnih struktur.

                  —

                  Zaključiti vzpostavitev pravne in institucionalne ureditve, ki je potrebna za neodvisno državo, vključno s podpisom in ratifikacijo mednarodnih instrumentov, ki jih je spoštovala državna skupnost Srbije in Črne gore.

                  —

                  Še naprej si prizadevati za izvajanje reforme javne uprave, vključno z reformo plačnega sistema v državni upravi, da se zagotovijo pregledno zaposlovanje, strokovnost in odgovornost; zlasti še naprej krepiti strukture za evropsko vključevanje na vseh ravneh (vključno v ustreznih ministrstvih in parlamentu) ter mehanizmov usklajevanja v zvezi z zadevami EU.

                  —

                  Dokončati načrte za reformo pravosodja; izločiti zaposlovanje in načrtovanje poklicne poti iz pristojnosti parlamenta ter uvesti pregledne postopke na podlagi strokovnih in objektivnih meril za izbor in napredovanje; racionalizirati sodni sistem in posodobiti postopke ter izboljšati upravo; zagotoviti ustrezno in trajnostno financiranje pravosodja.

                  —

                  Okrepiti boj proti organiziranemu kriminalu in korupciji na vseh ravneh, vključno z vzpostavitvijo učinkovitih institucionalnih mehanizmov za medagencijsko sodelovanje in okrepitev operativnih zmogljivosti organov kazenskega pregona.

                  —

                  Okrepiti parlamentarni nadzor nad obrambnimi in varnostnimi strukturami.

                  —

                  Še naprej zagotavljati polno sodelovanje z Mednarodnim kazenskim sodiščem za nekdanjo Jugoslavijo (MKSJ).

                  —

                  Okrepiti zmogljivosti za sprejemanje in izvajanje ukrepov, ki izhajajo iz obveznosti, doseženih v okviru pogajanja za sklenitev stabilizacijsko-pridružitvenega sporazuma, zlasti povečati usposobljenost carin za pravilno uporabo pravila o poreklu blaga in metod upravnega sodelovanja.

            Politična merila
      Demokracija in pravna država
      Volitve

                  —

                  V skladu s priporočili Urada za demokratične institucije in človekove pravice depolitizirati in izboljšati delovanje upravljanja volitev, zlasti glede razglasitve izidov volitev, kodificirati volilno zakonodajo, vzpostaviti pravila za medijsko poročanje o kampanjah ter uvesti pravila za zagotavljanje preglednosti pri razdelitvi poslanskih sedežev v skladu z evropskimi standardi; vzpostaviti pregleden okvir za financiranje kampanj.

            Parlament

                  —

                  Okrepiti splošne zakonodajne in nadzorne zmogljivosti parlamenta, zlasti z izvajanjem pred kratkim sprejetega poslovnika.

                  —

                  Okrepiti zmogljivosti parlamenta na novih področjih pristojnosti.

                  —

                  Okrepiti delovanje Odbora za evropsko povezovanje in zagotoviti ustrezno upravno in strokovno podporo.

            Javna uprava

                  —

                  Še naprej izvajati proces depolitizacije javne uprave.

                  —

                  Okrepiti upravne zmogljivosti urada varuha človekovih pravic; zagotoviti ustrezno ukrepanje na podlagi priporočila varuha človekovih pravic.

                  —

                  Še naprej izvajati proces decentralizacije in povečati zmogljivosti občin.

            Pravosodni sistem

                  —

                  Zagotoviti izvajanje zakonodaje o obveznem osnovnem in nadaljevalnem usposabljanju za sodnike, tožilce in osebje sodišč ter še naprej krepiti Center za pravno usposabljanje.

                  —

                  Dokončati načrte za reformo pravosodja; izločiti nadzor zaposlovanja in načrtovanje poklicne poti iz pristojnosti parlamenta ter uvesti pregledne postopke na podlagi strokovnih in objektivnih meril za izbor in napredovanje; racionalizirati sodni sistem in posodobiti postopke ter izboljšati upravo; zagotoviti ustrezno in trajnostno financiranje pravosodja.

                  —

                  Zagotoviti jamstva za krepitev avtonomnosti in učinkovitosti sistema sodnega pregona, vključno v zvezi s proračunskimi vprašanji. Krepiti tožilstvo za organizirani kriminal in povečati zmogljivosti na področju protikorupcijske politike.

                  —

                  Povečati zmogljivosti Ministrstva za pravosodje na področju mednarodnega pravosodnega sodelovanja.

            Protikorupcijska politika

                  —

                  Dopolniti zakon glede nezdružljivosti funkcij in ga izvajati, da se izključijo vsi možni primeri nezdružljivosti funkcij uradnikov.

                  —

                  Povečati prizadevanja za izvajanje protikorupcijske strategije, zlasti z zagotovitvijo potrebnih finančnih in človeških virov za organe kazenskega pregona.

                  —

                  Razviti in v celoti izvajati zakonodajo o političnih strankah in financiranju političnih strank, da bi se zagotovili preglednost in jasnost.

            Človekove pravice in zaščita manjšin

                  —

                  Zagotoviti učinkovite mehanizme za izvajanje obveznosti, ki izhajajo iz mednarodnih instrumentov, zlasti glede Evropske konvencije o človekovih pravicah in temeljnih svoboščinah ter Evropske konvencije o preprečevanju mučenja.

                  —

                  Odzivati se na vse domnevne primere slabega ravnanja s celovitimi in preglednimi ukrepi. Okrepiti službe notranjega nadzora, ki se ukvarjajo s primeri slabega ravnanja organov kazenskega pregona.

                  —

                  Izboljšati razmere v zaporih, zlasti v zvezi z ranljivimi skupinami, kot so mladoletni storilci kaznivih dejanj in tisti, ki potrebujejo psihiatrično zdravljenje; zagotoviti ustrezno spremljanje razmer v zaporih za obsojence, ki prestajajo dolgotrajne zaporne kazni in kazni zaradi kaznivih dejanj, povezanih z organiziranim kriminalom, zagotoviti usposabljanje osebja zaporov in izboljšati zmogljivosti, namenjene posebnim potrebam.

                  —

                  Sprejeti celostno protidiskriminacijsko zakonodajo.

                  —

                  Zagotoviti izvajanje zakona o dostopu do informacij javnega značaja. Še naprej izvajati preoblikovanje Radiotelevizije Črne gore v javno radio-televizijsko podjetje in v ta namen priskrbeti potrebna sredstva.

                  —

                  Izvajati memorandum o sodelovanju med NVO in vladnimi organi.

                  —

                  Še naprej izvajati zakonodajo o vračilu premoženja.

                  —

                  Zagotoviti ustrezen okvir, tudi na ustavni ravni, za zaščito pravic manjšin. Izvajati strategijo in akcijski načrt, ki zadevata vključevanje Romov, vključno z begunci.

            Regionalna vprašanja in mednarodne obveznosti

                  —

                  Še naprej krepiti regionalno sodelovanje in dobre sosedske odnose, z namenom, med drugim, spodbujanja pomiritve. Izvajati sporazume o prosti trgovini s sosednjimi državami, zlasti v okviru novega Srednjeevropskega sporazuma o prosti trgovini (CEFTA). Povečati čezmejno sodelovanje na področjih boja proti organiziranemu kriminalu, nedovoljeni trgovini in tihotapljenju, pravosodnega sodelovanja, upravljanja meja, okolja, prometa in energetike.

                  —

                  Zagotoviti zaščito pravic beguncev in notranje razseljenih oseb. Razveljaviti vse diskriminacijske določbe na področju trga dela, dostopa do premoženjskih pravic, pravnih sredstev in dostopa do državljanstva; zagotoviti neoviran dostop do zdravstvenih storitev ter osebnih dokumentov. Zagotoviti pravico do resnične izbire med trajno vrnitvijo in vključevanjem ter tistim, ki se odločijo za slednje, zagotoviti pogoje za vključevanje.

                  —

                  Prilagoditi nacionalno zakonodajo in prakso ustreznim mednarodnim standardom in sporazumom s podpisom in ratifikacijo zadevnih mednarodnih instrumentov Sveta Evrope in Združenih narodov v zvezi z bojem proti organiziranemu kriminalu in finančnemu kriminalu, vključno s korupcijo.

            Gospodarska merila

                  —

                  Ohranjati makroekonomsko stabilnost z nadaljevanjem potrebnega proračunskega prilagajanja in konsolidacije.

                  —

                  Razvijati institucionalne in analitične zmogljivosti za izdelavo in izvajanje „gospodarskega in proračunskega programa“, ki ga je predlagala Komisija Evropskih skupnosti.

                  —

                  Izvajati sistem upravljanja javne porabe, zlasti v zvezi z načrtovanjem proračuna za programe, srednjeročnim načrtovanjem proračuna in uvedbo elementov računovodstva na podlagi nastanka poslovnih dogodkov.

                  —

                  V celoti vključiti proračun za investicijske odhodke, vključno z investicijskimi odhodki institucionalnih enot lokalne ravni države, v bilanco javnega financiranja.

                  —

                  Nadaljevati proces prestrukturiranja in privatizacije podjetij, ki so v državni lasti.

                  —

                  Sprejeti in izvajati zakon o zavarovalniškem nadzoru.

                  —

                  Še naprej si prizadevati za spodbujanje prilagodljivosti in veščin delovne sile, pri čemer v navedenem procesu polno sodelujejo delodajalci in sindikati.

                  —

                  Še naprej izvajati potrebne prilagoditve črnogorskega trgovinskega režima, da bo združljiv z avtonomnimi trgovinskimi ukrepi in prihodnjim stabilizacijsko-pridružitvenim sporazumom (SPA).

            Evropski standardi
      Notranji trg
      Prosti pretok blaga

                  —

                  Zaključiti vzpostavitev pravne in institucionalne ureditve na področju standardizacije, tržnega nadzora, certificiranja, meroslovja, akreditacije in ugotavljanja skladnosti s pravnim redom Evropske skupnosti, da bi se ustvarili ugodni pogoji za trgovino. Začeti sprejemati evropske standarde.

                  —

                  Vzpostaviti mehanizme predhodnega notranjega posvetovanja in obveščanja v zvezi s sprejetjem novih tehničnih predpisov, ki vplivajo na trgovino.

                  —

                  Vzpostaviti pravni okvir in upravne zmogljivosti za dejavno zaščito potrošnikov in zdravja v skladu s potrošniško in zdravstveno politiko EU.

                  —

                  Še naprej izvajati potrebne reforme za uskladitev s pravili in obveznostmi STO, da se pospeši proces pristopa k STO.

            Carine in obdavčitve

                  —

                  Dodatno prilagoditi carinsko zakonodajo in carinske postopke pravnemu redu Skupnosti. Še naprej posodabljati carinsko upravo za zagotovitev doseganja visoke stopnje upravne zmogljivosti in za boj proti korupciji, čezmejnemu kriminalu in davčnim utajam.

                  —

                  Dopolniti in izvajati zakonodajo na področju pravil o poreklu blaga, da bi se uvedla pravna podlaga za uporabo pravil o poreklu ES za namen avtonomnih trgovinskih ukrepov; v ta namen zagotoviti informacije in usposabljanje za gospodarske subjekte in carinike.

                  —

                  Še naprej približevati davčno zakonodajo pravnemu redu EU. Izboljšati izvajanje davčne zakonodaje ter se pri tem osredotočiti na pobiranje prihodkov in nadzor, da bi se zmanjšal obseg davčnih utaj.

                  —

                  Uporabljati načela kodeksa ravnanja za obdavčitev ustvarjenega dohodka ter zagotoviti skladnost novih davčnih ukrepov s temi načeli.

            Konkurenca

                  —

                  Vzpostaviti in zagotoviti ustrezna sredstva za delovanje organa, pristojnega za konkurenco, ki bo funkcijsko popolnoma neodvisen.

                  —

                  Okrepiti okvir državnih pomoči in povečati preglednost kot prvi korak k nadzoru državnih pomoči v skladu z zahtevami stabilizacijsko-pridružitvenega sporazuma.

            Javna naročila

                  —

                  Izvajati učinkovito ureditev javnih naročil v skladu z načeli EU, vključno v zvezi s pravnimi sredstvi. Zagotoviti popolno preglednost postopkov, ne glede na vrednost posamezne pogodbe, ter nediskriminacijo med črnogorskimi ponudniki in ponudniki EU.

                  —

                  Zagotoviti ustanovitev in delovanje urada za javna naročila in revizijskega organa za javna naročila ter povečati njune upravne zmogljivosti; ponuditi ustrezno usposabljanje za osebje, ki je odgovorno za izvajanje javnih naročil, glede pravil javnega naročanja.

            Pravo intelektualne lastnine

                  —

                  Znatno okrepiti raven zaščite pravic intelektualne lastnine, zlasti s sprejetjem celovitega pravnega okvira za pravice intelektualne lastnine, vključno z določbami za učinkovito izvrševanje, in z ustanovitvijo urada za varstvo intelektualne lastnine.

                  —

                  Okrepiti zmogljivosti za izvajanje in izvrševanje zakonodaje na tem področju, vključno z mejnimi službami, organi kazenskega pregona ter sodstvom.

                  —

                  Uradno potrditi udeležbo v glavnih mednarodnih sporazumih na področju prava intelektualne lastnine.

            Finančne storitve

                  —

                  Krepiti regulativni in nadzorni okvir za finančne ustanove in trge skladno s sedanjo prakso EU, zlasti v zvezi z bančnim sektorjem.

                  —

                  Okrepiti sodelovanje z domačimi nadzorniki tujih bank, ki imajo pomembna hčerinska podjetja v Črni gori, vključno s sklepanjem sporazumov o sodelovanju.

            Pravo družb

                  —

                  Okrepiti izvajanje zahtev finančnega poročanja, zlasti za finančne ustanove in družbe, katerih vrednostni papirji kotirajo na borzi.

            Zaposlovanje in socialne politike

                  —

                  Povečati zmogljivosti Ministrstva za delo in socialno skrbstvo na področju oblikovanja in spremljanja politik, pri čemer je poudarek na vključevanju mladih, žensk in ranljivih skupin na trg dela; povečati v rezultate usmerjeno upravljanje ukrepov za aktivno zaposlovanje, ki jih izvaja črnogorski Zavod za zaposlovanje.

                  —

                  Povečati delo delovnih inšpektoratov za zagotovitev zdravja in varnosti pri delu.

                  —

                  Pospešiti prizadevanja za spodbujanje kakovosti izobraževalnega sistema in vseživljenjskega učenja.

                  —

                  Še naprej izboljševati kakovost, učinkovitost ter pomembnost in ustreznost visokošolskega sistema ter podpirati njegovo vključevanje v evropski visokošolski prostor.

            Sektorske politike
      Industrija in MSP

                  —

                  Še naprej izvajati Evropsko listino za mala podjetja.

                  —

                  Krepiti agencijo za spodbujanje naložb. Izboljšati spodbujanje podjetništva in posvetovanja.

                  —

                  Sprejeti zakone za uskladitev in pospešitev podeljevanja licenc ter sistemov za izdajo dovoljenj, izvajati zakonodajo v tesnem sodelovanju z upravnimi organi na lokalni ravni ter izvajati akcijski načrt za zmanjšanje poslovnih ovir.

                  —

                  Pospešiti ustanovitev in izvajanje nacionalnega jamstvenega sklada za MSP.

            Kmetijstvo in ribištvo

                  —

                  Še naprej krepiti upravne zmogljivosti za oblikovanje in izvajanje politik na področju kmetijstva in razvoja podeželja.

                  —

                  Sprejeti zakon glede varnosti hrane, zakon o zaščiti živali in nov veterinarski zakon ter okrepiti veterinarsko in fitosanitarno službo, vključno s kontrolnimi in laboratorijskimi zmogljivostmi.

                  —

                  Še naprej si prizadevati za prilagoditev zakonodaje pravnemu redu EU na veterinarskem in fitosanitarnem področju, vključno z vzpostavitvijo integriranega sistema za varnost hrane, katerega cilj je izogniti se prekrivanju dejavnosti in povečati varnost hrane. Pripraviti sistem označevanja živali in registriranja goveda v skladu z zahtevami EU.

                  —

                  Dokončati strategijo na področju ribištva in povečati zmogljivosti Črne gore za izvajanje ribiške politike v skladu s standardi EU, vključno v mednarodnem sodelovanju.

                  —

                  Zagotoviti zaščito geografskih oznak in oznak porekla, registriranih v Skupnosti v skladu z Uredbo Sveta (ES) št. 510/2006 (1).

            Okolje

                  —

                  Zakonodajo Črne gore še naprej približevati zakonodaji in standardom EU, predvsem okvirno okoljevarstveno zakonodajo. Razviti upravne zmogljivosti za izvajanje in izvrševanje sprejete zakonodaje.

                  —

                  Razviti splošno strategijo varstva okolja (vode, odpadkov, zraka). Sprejeti načrt rabe tal. Sprejeti strategijo trajnostnega razvoja in sektorske strategije (integrirano upravljanje obalnega območja, biotska raznovrstnost, podnebne spremembe). Krepiti upravne zmogljivosti za upravljanje okolja.

            Prometna politika

                  —

                  Še naprej prilagajati zakonodajo na področju letalstva, vključno z nadzorom zračnega prometa, pravnemu redu EU v skladu z obveznostmi, prevzetimi s podpisom Sporazuma o skupnem evropskem zračnem prostoru.

                  —

                  Okrepiti upravo za civilno letalstvo in imenovati operativno neodvisen organ za preiskavo nesreč, nacionalni nadzorni organ za storitve zračne plovbe in organ, odgovoren za uveljavljanje pravic letalskih potnikov.

                  —

                  Še naprej izvajati Memorandum o soglasju o razvoju ključnega regionalnega prometnega omrežja v jugovzhodni Evropi, vključno s sodelovanjem v prometnem observatoriju jugovzhodne Evrope.

                  —

                  Izvajati zakon o prevozih v cestnem prometu (vključno z vzpostavitvijo ustreznih struktur za izvajanje). Zagotoviti zadostna sredstva za vzdrževanje prometne infrastrukture in ustanov.

            Energetika

                  —

                  Ratificirati Pogodbo o Skupnosti za energijo, ki je bila podpisana, in še naprej izvajati obveznosti, prevzete v okviru navedene pogodbe.

                  —

                  Dokončati in izvajati strategijo za razvoj energetike in strategijo za energetsko učinkovitost; krepiti upravno zmogljivost Ministrstva za gospodarstvo na področju energetike.

                  —

                  Vzpostaviti regulativni organ in sprejeti ustrezno zakonodajo na področju jedrske varnosti in zaščite pred sevanjem.

                  —

                  Zagotoviti izvrševanje prava in preglednost na trgu energije.

            Informacijska družba in mediji

                  —

                  Okrepiti Agencijo za telekomunikacije, da bo z uporabo ustrezne zakonodaje, zlasti z uvedbo potrebnih ukrepov za varstvo konkurence, spodbujala konkurenco na trgu.

                  —

                  Izboljšati upravne zmogljivosti Ministrstva za gospodarstvo na področju elektronskih komunikacij. Sprejeti nadaljnje ukrepe za uravnavanje tarif v skladu s stroški in dodatno obravnavati splošne pogoje za določanje cen medmrežnega povezovanja ter obravnavati vprašanje licenčnin.

                  —

                  Jamčiti operativno neodvisnost televizijske službe.

                  —

                  Zagotoviti nemoteno preoblikovanje Radiotelevizije Črne gore v javno radio-televizijsko podjetje in zagotoviti sredstva za njeno učinkovito delovanje.

            Finančni nadzor

                  —

                  Dodatno razviti strategijo notranjega nadzora javnih financ, ki bo vsebovala kratkoročne in srednjeročne cilje ter ustrezno podporo informacijskega sistema; povečati zmogljivosti notranje revizije.

                  —

                  Dodatno krepiti državni revizijski urad in zagotoviti ustrezna ustavna jamstva.

            Statistika

                  —

                  Zbirati in posredovati statistične podatke, ki bodo ustrezali statističnim zahtevam na gospodarskem, trgovinskem, monetarnem in finančnem področju, v skladu s trenutnimi praksami EU.

                  —

                  Revidirati in sprejeti krovni načrt za statistiko, da bi se okrepila kakovost in razširil obseg statistike. Okrepiti zbiranje in obdelavo kmetijskih statističnih podatkov v skladu s standardi in metodologijo EU; izvajati nomenklaturo HS 2007.

            Pravica, svoboda in varnost
      Vizumi, nadzor meje, azil in migracije

                  —

                  Razviti institucionalne zmogljivosti v zvezi z vizumsko politiko in prilagoditi vizumsko politiko zadevni politiki EU.

                  —

                  Okrepiti integrirano upravljanje meja in zagotoviti dosledno izvajanje s strani vseh pristojnih organov, vključno s civilnim nadzorom.

                  —

                  Sprejeti zakon o azilu in izvesti izgradnjo načrtovanih sprejemnih centrov za prosilce za azil in begunce.

            Pranje denarja

                  —

                  Zagotoviti učinkovito izvajanje in usklajevanje zakonodaje proti pranju denarja in okrepiti finančno obveščevalno enoto.

            Droge

                  —

                  Še naprej razvijati zmogljivosti za mednarodno sodelovanje centra za boj proti zlorabi drog in tihotapljenju prepovedanih drog ter izboljšati zmogljivosti za operativne analize, vključno z vzpostavitvijo ustreznih podatkovnih baz.

                  —

                  Razviti nacionalno strategijo za boj proti zlorabi prepovedanih drog in prometu z njimi v skladu s strategijo EU na področju drog za obdobje 2005–2012 in akcijskim načrtom EU za boj proti drogam za obdobje 2005–2008 ter razviti kampanje za osveščanje javnosti o drogah.

                  —

                  Oblikovati standarde v zvezi s preprečevanjem zlorabe prekurzorjev in drugih osnovnih sestavin za proizvodnjo nedovoljenih drog.

                  —

                  Razviti zmogljivosti zadevnih organov kazenskega pregona za boj proti zlorabi drog in trgovanju s prepovedanimi drogami.

            Policija

                  —

                  Dodatno okrepiti strokovno usposobljenost policije s posebnim usposabljanjem ter razvojem obveščevalnih služb in orodij za analizo tveganja.

                  —

                  Zagotoviti pravilno delovanje policijske akademije.

            Boj proti organiziranemu kriminalu in terorizmu

                  —

                  Vzpostaviti učinkovite institucionalne mehanizme za sodelovanje med agencijami na področju boja proti organiziranemu kriminalu in povečati zmogljivosti oddelka policije za boj proti organiziranemu kriminalu.

                  —

                  Povečati zmogljivosti za uporabo posebnih preiskovalnih sredstev v skladu z ustreznimi jamstvi in krepiti obveščevalno dejavnost v zvezi s kaznivimi dejanji.

                  —

                  Sprejeti zakonodajo in razviti zmogljivosti za zaseg premoženja ter premoženjskih koristi, pridobljenih s kaznivim dejanjem.

                  —

                  Povečati učinkovitost mednarodnega sodelovanja in izvajanja ustreznih mednarodnih konvencij o boju proti terorizmu ter preprečevanju in boju proti organiziranemu kriminalu; izboljšati sodelovanje in izmenjavo informacij med vsemi vejami varnostnih služb ter z drugimi državami; preprečevati financiranje in pripravo terorističnih dejanj.

            Trgovina z ljudmi

                  —

                  Še naprej krepiti boj proti trgovini z ljudmi, vključno z zagotovitvijo ustrezne pomoči ter zaščite za žrtve.

            Varstvo osebnih podatkov

                  —

                  Sprejeti zakonodajo o varstvu osebnih podatkov in ustanoviti neodvisni nadzorni organ za varstvo podatkov.

                  —

                  Izvesti vse potrebne priprave za sklenitev sporazuma o sodelovanju z Europolom.

            3.2   SREDNJEROČNE PREDNOSTNE NALOGE
      Politična merila
      Demokracija in pravna država
      Ustavna vprašanja

                  —

                  V celoti izvajati novo ustavo, sprejeto v skladu z evropskimi standardi.

            Volitve

                  —

                  Še naprej zagotavljati visoke standarde v zvezi z organizacijo volitev; uveljaviti pregleden okvir za financiranje kampanj.

            Parlament

                  —

                  Še naprej krepiti zmogljivosti parlamenta na vseh področjih, zlasti v zvezi s sprejemanjem pravnega reda EU.

            Javna uprava

                  —

                  Še naprej krepiti oddelke za evropske zadeve pri ustreznih ministrstvih ter tudi mehanizme usklajevanja v zvezi z zadevami EU, vključno s stabilizacijsko-pridružitvenim sporazumom in IPA.

                  —

                  Razviti načela, postopke in ustrezne upravne zmogljivosti za vzpostavitev decentraliziranega sistema izvajanja za upravljanje pomoči EU v skladu z zahtevami EU.

                  —

                  Dodatno okrepiti Urad za upravljanje s človeškimi viri. Okrepiti proces oblikovanja politike. Še naprej izvajati reformo v zvezi z decentralizacijo.

                  —

                  Dodatno okrepiti transparentno zaposlovanje, strokovnost in odgovornost, med drugim s kodeksom ravnanja in smernicami.

                  —

                  Še naprej izvajati proces prestrukturiranja in reforme oboroženih sil, vključno s potrebnim zmanjšanjem vojaških zmogljivosti.

            Pravosodni sistem

                  —

                  Zagotoviti ustrezno delovanje Centra za pravno usposabljanje. Izvesti informacijsko strategijo za pravosodje.

                  —

                  Zaključiti strateški okvir za reformo pravosodja; izvajati načrte reforme; izvajati pregledne postopke zaposlovanja in načrtovanja poklicne poti; še naprej krepiti vire pravosodnega sistema.

                  —

                  Nadalje krepiti učinkovitost sistema sodnega pregona.

                  —

                  Še naprej povečevati zmogljivosti Ministrstva za pravosodje na področju mednarodnega pravosodnega sodelovanja.

            Protikorupcijska politika

                  —

                  Odločno nadaljevati izvajanje preprečevanja korupcije in boja proti korupciji na vseh ravneh ter zagotoviti več sredstev za preprečevanje in odpravljanje korupcije. Zagotoviti popolno spoštovanje Konvencije Združenih narodov o boju proti korupciji in ustreznih konvencij Sveta Evrope.

                  —

                  Vzpostaviti učinkovite postopke za odkrivanje, obravnavo in spremljanje primerov domnevnih goljufij in drugih nepravilnosti, ki zadevajo nacionalna in mednarodna sredstva, vključno s sredstvi EU.

            Človekove pravice in zaščita manjšin

                  —

                  Izvajati protidiskriminacijsko zakonodajo in zakonodajo o pravicah manjšin.

                  —

                  Še naprej izboljševati razmere v zaporih.

                  —

                  Preprečiti in obravnavati primere slabega ravnanja organov kazenskega pregona.

                  —

                  Zagotoviti vključenost invalidnih otrok ali otrok manjšin v redno izobraževanje; reformirati sistem vzgoje otrok.

                  —

                  Še naprej spodbujati vključevanje manjšin in dobrih medsebojnih odnosov med etničnimi skupinami.

                  —

                  Še naprej sodelovati z nevladnimi organizacijami na ravni vlade in občin.

            Regionalna vprašanja in mednarodne obveznosti

                  —

                  Olajšati vključevanje beguncev, ki se ne odločijo za vrnitev. Izvajati nacionalno strategijo o beguncih kot del celovite strategije o socialni vključenosti in vključevanju v družbo.

                  —

                  Še naprej izvajati dogovore o regionalnem sodelovanju.

            Gospodarska merila

                  —

                  Krepiti makroekonomsko stabilnost z nadaljevanjem proračunskega prilagajanja in konsolidacije za nadaljnje zmanjšanje zunanjega neravnovesja.

                  —

                  Povečati učinkovitost javne porabe, zlasti z izboljšanjem proračunskega postopka in finančnega upravljanja na ravni centralne in lokalne države. Povečati zmogljivosti za pripravo in izvrševanje proračuna, da bi se omogočilo določanje prednostnih nalog.

                  —

                  Zagotoviti prilagodljivejši trg dela prek postopne liberalizacije.

                  —

                  Okrepiti poslovno okolje za spodbujanje razvoja zasebnega sektorja in zaposlovanja. Poenostaviti zlasti sodne postopke v gospodarskih sporih, posebej v primerih stečaja.

                  —

                  Oblikovati in začeti uporabljati celostno politiko na področju raziskav, da bi se podprle raziskovalne in razvojne dejavnosti.

            Evropski standardi
      Notranji trg
      Prosti pretok kapitala

                  —

                  V celoti sprostiti pretok kapitala in plačil v skladu z načeli EU.

            Prosti pretok blaga

                  —

                  Dodatno razviti standardizacijo, zlasti s sprejetjem evropskih standardov. Nadaljevati prenos direktiv, ki so bile pripravljene v skladu z novim in globalnim pristopom ter starim pristopom. Vzpostaviti strukturo za nadzor trga, kakor zahteva pravni red EU.

            Carine in obdavčitve

                  —

                  Zagotoviti nadaljevanje prilagajanja carinske in davčne zakonodaje Črne gore pravnemu redu EU ter nadalje krepiti upravne zmogljivosti za izvajanje carinske zakonodaje in za boj proti korupciji, čezmejnemu kriminalu in izogibanju plačevanja davkov.

                  —

                  Izboljšati preglednost in izmenjavo informacij z državami članicami Evropske unije, da se olajša izvajanje ukrepov, ki preprečujejo davčne utaje ali izogibanje plačevanju davkov.

                  —

                  Vzpostaviti pregledno izmenjavo informacij z državami članicami Evropske unije in s Komisijo Evropskih skupnosti za krepitev izvršilnih ukrepov, ki preprečujejo davčno utajo ali izogibanje plačevanju davkov.

            Konkurenca

                  —

                  Še naprej krepiti organ, pristojen za konkurenco, vključno z njegovo funkcionalno neodvisnostjo.

                  —

                  Še naprej krepiti mrežo državnih pomoči in vzpostaviti nadzor državnih pomoči v skladu z zahtevami stabilizacijsko-pridružitvenega sporazuma.

            Javna naročila

                  —

                  Še naprej krepiti ureditev javnih naročil, vključno s sektorjem gospodarskih javnih služb in v zvezi s koncesijami, prek nadaljnjega prilagajanja domače zakonodaje pravnemu redu EU in večanja upravne zmogljivosti urada za javna naročila, revizijskega organa za javna naročila in naročnikov.

                  —

                  Še naprej zagotavljati popolno preglednost postopkov, ne glede na vrednost posamezne pogodbe, ter nediskriminacijo med črnogorskimi ponudniki in ponudniki EU.

            Pravo intelektualne lastnine

                  —

                  Zagotoviti podobno raven varstva intelektualne lastnine, kakor jo ponuja EU, s prilagoditvijo celotne domače zakonodaje pravnemu redu EU na področju pravic intelektualne lastnine in z nenehno krepitvijo upravnih zmogljivosti in izvrševanja vseh zadevnih javnih organov, vključno v mejnih službah, organov kazenskega pregona ter sodstva.

            Finančne storitve

                  —

                  Vzpostaviti celovit regulativni in nadzorni okvir za finančne ustanove in trge skladno z načeli EU.

            Pravo družb

                  —

                  Začeti prilagajati zahteve finančnega poročanja pravnemu redu EU in zagotoviti njihovo učinkovito izvajanje.

            Zaposlovanje in socialne politike

                  —

                  Dodatno povečati zmogljivosti Ministrstva za delo in socialno skrbstvo na področju oblikovanja in spremljanja politik, pri čemer je poudarek na vključevanju mladih, žensk in ranljivih skupin na trg dela ter na posodobitvi socialnih politik; dodatno povečati v rezultate usmerjeno upravljanje ukrepov za aktivno zaposlovanje, ki jih izvaja črnogorski Zavod za zaposlovanje.

            Sektorske politike
      Industrija in MSP

                  —

                  Zagotoviti, da se Evropska listina za mala podjetja v celoti izvaja.

                  —

                  Začeti uvajati postopek regulativne presoje učinka. Dodatno izboljšati dostop do financ in razvijati podporne strukture za podjetja (povezana podjetja, inkubatorji, poslovni in tehnološki centri).

            Kmetijstvo in ribištvo

                  —

                  Dodatno razvijati upravne zmogljivosti za oblikovanje in izvajanje politik na področju kmetijstva in razvoja podeželja. Oblikovati in začeti izvajati politiko razvoja podeželja.

                  —

                  Okrepiti institucionalne zmogljivosti na področju varnosti hrane. Pripraviti program za posodobitev živilskopredelovalnih obratov, da bodo skladni z zahtevami EU. Začeti izvajati ukrepe za označevanje ovac in koz ter spremljanja in beleženja njihovega gibanja. Začeti ukrepe za učinkovit nadzor domače rastlinske pridelave, zlasti za proizvode, v zvezi s katerimi veljajo posebne zahteve EU.

                  —

                  Sprejeti ukrepe, da se zagotovi približevanje ribiške politike standardom EU, zlasti na področju upravljanja virov, inšpekcije in nadzora ter v tržni in strukturni politiki.

                  —

                  Še naprej zagotavljati zaščito geografskih oznak in oznak porekla, registriranih v Skupnosti v skladu z Uredbo Sveta (ES) št. 510/2006 in z njenimi nadaljnjimi spremembami. Posodabljati seznam zaščitenih geografskih oznak in oznak porekla, v skladu z razvojem pravnega reda EU na tem področju.

            Okolje

                  —

                  Zakonodajo Črne gore še naprej približevati zakonodaji in standardom EU, predvsem zakonodajo o onesnaževanju zraka, vodi in kemikalijah.

                  —

                  Začeti izvajati načrt rabe tal in splošno strategijo varstva okolja. Začeti izvajati strategijo trajnostnega razvoja in druge sektorske strategije (integrirano upravljanje obalnega območja, biotska raznovrstnost, podnebne spremembe). Zagotoviti uresničljiv finančni okvir za izvajanje srednjeročne do dolgoročne politike varstva okolja.

                  —

                  Ratificirati in začeti izvajati Kjotski protokol.

                  —

                  Še naprej krepiti upravne zmogljivosti resornih ministrstev in organov, pristojnih za okoljsko načrtovanje, izdajanje dovoljenj, inšpekcije, izvrševanje, spremljanje in tudi za vodenje projektov.

            Prometna politika

                  —

                  Okrepiti razvijanje zmogljivosti, vključno s pripravljanjem projektov za večje naložbe. Še naprej zagotavljati zadostna sredstva za vzdrževanje prometne infrastrukture in ohranjanje ustanov v prometnem sektorju.

                  —

                  Izvajati mednarodne obveznosti v okviru konvencij o mednarodnih pomorskih organizacijah in izboljšati pogoje pomorske varnosti flote v skladu s Pariškim memorandumom o soglasju.

            Energetika

                  —

                  Sprejeti in izvajati dolgoročno strategijo okoljske trajnostne energetske politike.

                  —

                  Še naprej izvajati regionalne in mednarodne obveznosti na tem področju z namenom oblikovanja konkurenčnega regionalnega trga z energijo.

                  —

                  Pristopiti h konvencijam o jedrski varnosti, katerih pogodbenica je tudi EURATOM.

            Informacijska družba in mediji

                  —

                  Zaključiti prenos v nacionalno zakonodajo okvira EU za elektronske komunikacije iz leta 2002.

                  —

                  Vzpostaviti konkurenčen trg elektronskih komunikacij s postopnim izvajanjem zakonodaje in uporabo ukrepov za varstvo konkurence ter z odpravljanjem obstoječih ovir za vstop na trg.

                  —

                  Ohranjati neodvisnost regulativnih organov in zagotoviti razpoložljivost zadostnih virov in strokovnega znanja za izvajanje njihovih nalog.

                  —

                  V celoti prilagoditi zakonodajo pravnemu redu EU na avdiovizualnem področju pravnega reda.

            Finančni nadzor

                  —

                  Razviti in izvajati načela decentralizirane upravne odgovornosti in delovanja neodvisne notranje revizije v skladu z mednarodno sprejetimi standardi in najboljšimi praksami EU.

                  —

                  Krepiti izvedbene in funkcionalne zmogljivosti ter finančno neodvisnost državnega revizijskega urada.

                  —

                  Razviti postopke in upravne zmogljivosti za zagotovitev učinkovite zaščite finančnih interesov EU.

            Statistika

                  —

                  Še naprej razvijati zanesljive ekonomske statistike. Razvijati institucionalne zmogljivosti za pripravo in objavo osnovnih statističnih podatkov, usklajenih z evropskimi standardi, na področju poslovne statistike, statistike trga dela in nacionalnih računov.

                  —

                  V celoti vključiti institucionalne enote lokalne ravni države v skupni proračun.

            Pravica, svoboda in varnost
      Vizumi, nadzor meje, azil in migracije

                  —

                  Razviti tehnično infrastrukturo in usposobljenost človeških virov za izvajanje politike integriranega sistema upravljanja meja, vključno s krepitvijo mejne policije ter carinskih služb. Izboljšati čezmejne povezave z odprtjem novih mejnih prehodov.

                  —

                  Dodatno prilagoditi vizumsko politiko zakonodaji in praksi EU.

            Droge

                  —

                  Okrepiti sodelovanje med agencijami in mednarodno sodelovanje ter nadalje razvijati zmogljivosti zadevnih organov kazenskega pregona za boj proti prometu s prepovedanimi drogami.

            Policija

                  —

                  Še naprej izvajati prestrukturiranje; zagotoviti odgovornost; reformirati izobraževanje policistov; zagotoviti sodelovanje med organi kazenskega pregona.

            Boj proti organiziranemu kriminalu in terorizmu

                  —

                  Razviti učinkovit sistem za zaščito prič, ki vključuje tudi regionalne elemente.

                  —

                  Okrepiti boj proti gospodarskemu in finančnemu kriminalu (vključno s pranjem in ponarejanjem denarja), goljufijam ter korupciji in izboljšati ustrezno zakonodajo.

                  —

                  Olajšati namestitev uradnikov za zvezo, dodeljenih s strani držav članic EU, v ustrezna državna telesa, ki sodelujejo v boju proti organiziranemu kriminalu. Izvajati Palermsko konvencijo in njene protokole o nadnacionalnem organiziranem kriminalu in veljavne mednarodne standarde glede finančnega in gospodarskega kriminala.

                  —

                  V zvezi z organiziranim kriminalom povečati upravne in sodne zmogljivosti za izvajanje kazenskega zakonika. Dodatno okrepiti enoto za boj proti organiziranemu kriminalu pri Ministrstvu za notranje zadeve in zagotoviti usklajevanje vseh organov kazenskega pregona, vključno z nadaljnjim razvojem ustreznih obveščevalnih zmogljivosti v zvezi s kaznivimi dejanji.

                  —

                  Okrepiti boj proti gospodarskemu in finančnemu kriminalu (vključno z bojem proti ponarejanju v zvezi z gotovino in negotovinskimi plačilnimi sredstvi) ter povečati institucionalne in upravne zmogljivosti za reševanje s tem povezanih izzivov.

            Varstvo osebnih podatkov

                  —

                  Zagotoviti nemoteno delovanje nadzornega organa za varstvo podatkov.

                  —

                  Zagotoviti zmogljivosti državnih organov in zlasti organov kazenskega pregona za izvajanje zakonodaje o varstvu osebnih podatkov.

            4.   NAČRTOVANJE
      Pomoč Skupnosti v okviru stabilizacijsko-pridružitvenega procesa državam zahodnega Balkana bo zagotovljena v okviru obstoječih finančnih instrumentov, zlasti Uredbe Sveta (ES) št. 1085/2006 z dne 17. julija 2006 o vzpostavitvi instrumenta za predpristopno pomoč (IPA) (2). Zato ta sklep nima finančnih posledic. Črna gora ima lahko dostop do sredstev iz večdržavnih in horizontalnih programov.
      5.   POGOJENOST POMOČI
      Pogoj za pomoč Skupnosti državam zahodnega Balkana je napredek pri izpolnjevanju kopenhagenskih kriterijev, kakor tudi napredek pri izpolnjevanju posebnih prednostnih nalog tega evropskega partnerstva. Nespoštovanje navedenih pogojev bi lahko privedlo do odločitve Sveta, da sprejme ustrezne ukrepe na podlagi člena 21 Uredbe (ES) št. 1085/2006. Pogoj za pomoč Skupnosti je tudi izpolnjevanje zahtev, ki jih je opredelil Svet v sklepih z dne 29. aprila 1997, zlasti v zvezi z zavezo prejemnikov, da bodo izvajali demokratične, gospodarske in institucionalne reforme.
      6.   SPREMLJANJE
      Izvajanje Evropskega partnerstva se pregleduje prek mehanizmov, vzpostavljenih v okviru stabilizacijsko-pridružitvenega procesa, predvsem z letnimi poročili, ki jih predloži Komisija Evropskih skupnosti.

         (1)  Uredba Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (UL L 93, 31.3.2006, str. 12).

         (2)  UL L 210, 31.7.2006, str. 82.


title: 2007/543/ES: Sklep Sveta z dne 23. julija 2007 o pristopu Bolgarije in Romunije h Konvenciji o ustanovitvi Evropskega policijskega urada (Konvencija o Europolu)

text:
               1.8.2007

               SL

               Uradni list Evropske unije

               L 200/47

      SKLEP SVETA

   z dne 23. julija 2007
   o pristopu Bolgarije in Romunije h Konvenciji o ustanovitvi Evropskega policijskega urada (Konvencija o Europolu)
   (2007/543/ES)
   SVET EVROPSKE UNIJE JE –
   ob upoštevanju Pogodbe o Evropski uniji,
   ob upoštevanju Pogodbe o pristopu iz leta 2005,
   ob upoštevanju Akta o pristopu iz leta 2005 (v nadaljnjem besedilu „Akt o pristopu“) in zlasti člena 3(4) Akta,
   ob upoštevanju priporočila Komisije,
   ob upoštevanju mnenja Evropskega parlamenta (1),
   ob upoštevanju naslednjega:

               (1)

               Konvencija o ustanovitvi Evropskega policijskega urada (Konvencija o Europolu) (v nadaljnjem besedilu „Konvencija o Europolu“) je bila podpisana v Bruslju 26. julija 1995 in je začela veljati 1. oktobra 1998.

               (2)

               Konvencija o Europolu je bila dopolnjena z dvema protokoloma, podpisanima 24. julija 1996 in 19. junij 1997, ki sta začela veljati 29. decembra 1998 oziroma 1. julija 1999 (2).

               (3)

               Konvencija o Europolu je bila spremenjena s tremi drugimi protokoli, podpisanimi 30. novembra 2000 (3), 28. novembra 2002 (4) in 27. novembra 2003 (5). Protokola z dne 30. novembra 2000 in 28. novembra 2002 sta začela veljati 29. marca 2007, medtem ko je protokol z dne 27. novembra 2003 začel veljati 18. aprila 2007.

               (4)

               Člen 3(3) Akta o pristopu določa, da Bolgarija in Romunija pristopita h konvencijam in protokolom, sklenjenim med državami članicami, iz Priloge I k Aktu o pristopu, ki med drugim zajema Konvencijo o Europolu in protokole z dne 24. julija 1996, 19. junija 1997, 30. novembra 2000, 28. novembra 2002 in 27. novembra 2003. Za Bolgarijo in Romunijo začnejo veljati na dan, ki ga določi Svet.

               (5)

               V skladu s členom 3(4) Akta o pristopu sprejme Svet vse prilagoditve navedenih konvencij in protokolov, ki so potrebne zaradi pristopa –

         SKLENIL:
   Člen 1
   Konvencija o Europolu in protokoli z dne 24. julija 1996, 19. junija 1997, 30. novembra 2000, 28. novembra 2002 in 27. novembra 2003 začnejo veljati za Bolgarijo in Romunijo prvi dan prvega meseca po datumu sprejetja tega sklepa.
   Člen 2
   Besedila Konvencije o Europolu in protokolov z dne 24. julija 1996, 19. junija 1997, 30. novembra 2000, 28. novembra 2002 in 27. novembra 2003, sestavljena v bolgarskem in romunskem jeziku ter priložena k temu sklepu, so verodostojna pod enakimi pogoji kot druga besedila Konvencije o Europolu in omenjenih protokolov.
   Člen 3
   Ta sklep začne veljati dan po objavi v Uradnem listu Evropske unije.

      V Bruslju, 23. julija 2007

            Za Svet

            Predsednik

         L. AMADO

      (1)  Mnenje z dne 10. julija 2007 (še ni objavljeno v Uradnem listu).

      (2)  Protokol z dne 24. julija 1996 na podlagi člena K.3 Pogodbe o Evropski uniji o razlagi Konvencije o ustanovitvi Evropskega policijskega urada (Europol) s predhodnim odločanjem Sodišča Evropskih skupnosti (UL C 299, 9.10.1996, str. 2) in Protokol z dne 19. junija 1997, sestavljen na podlagi člena K.3 Pogodbe o Evropski uniji in člena 41(3) Konvencije o Europolu, o privilegijih in imunitetah Europola, članov njegovih organov, namestnikov direktorja in uslužbencev Europola (UL C 221, 19.7.1997, str. 2).

      (3)  UL C 358, 13.12.2000, str. 2.

      (4)  UL C 312, 16.12.2002, str. 2.

      (5)  UL C 2, 6.1.2004, str. 3.

      PRILOGA
      Besedilo Konvencije o Europolu in protokolov z dne 24. julija 1996, 19. junija 1997, 30. novembra 2000, 28. novembra 2002 in 27. novembra 2003 v bolgarskem in romunskem jeziku.


title: Sklep Sveta z dne 17. februarja 2014 o imenovanju in zamenjavi članov upravnega odbora Evropskega centra za razvoj poklicnega usposabljanja

text:
               22.2.2014

               SL

               Uradni list Evropske unije

               C 51/9

         SKLEP SVETA
   z dne 17. februarja 2014
   o imenovanju in zamenjavi članov upravnega odbora Evropskega centra za razvoj poklicnega usposabljanja
   (2014/C 51/03)
   SVET EVROPSKE UNIJE JE –
   ob upoštevanju Uredbe Sveta (EGS) št. 337/75 z dne 10. februarja 1975 o ustanovitvi Evropskega centra za razvoj poklicnega usposabljanja in zlasti člena 4 Uredbe (1),
   ob upoštevanju predloga za imenovanje v skupini predstavnikov delavcev, ki ga je Komisija predložila Svetu,
   ob upoštevanju naslednjega:

               (1)

               Svet je s sklepom z dne 16. julija 2012 (2) imenoval člane upravnega odbora Evropskega centra za razvoj poklicnega usposabljanja za obdobje od 18. septembra 2012 do 17. septembra 2015.

               (2)

               V skupini predstavnikov delavcev upravnega odbora navedenega centra se je sprostilo mesto člana za Bolgarijo –

         SPREJEL NASLEDNJI SKLEP:
   Edini člen
   Za članico upravnega odbora Evropskega centra za razvoj poklicnega usposabljanja se za preostanek mandata, tj. do 17. septembra 2015, imenuje:

                  PREDSTAVNIKI ORGANIZACIJ DELAVCEV:

               BOLGARIJA

               Julia SIMEONOVA

      V Bruslju, 17. februarja 2014

            Za Svet

            Predsednik

         A. TSAFTARIS

      (1)  UL L 39, 13.2.1975, str. 1.

      (2)  UL C 228, 31.7.2012, str. 3.


title: 2013/447/EU: Sklep Komisije z dne 5. septembra 2013 o standardnem faktorju uporabe zmogljivosti v skladu s členom 18(2) Sklepa 2011/278/EU  Besedilo velja za EGP

text:
               7.9.2013

               SL

               Uradni list Evropske unije

               L 240/23

         SKLEP KOMISIJE
   z dne 5. septembra 2013
   o standardnem faktorju uporabe zmogljivosti v skladu s členom 18(2) Sklepa 2011/278/EU
   (Besedilo velja za EGP)
   (2013/447/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 10a Direktive,
   ob upoštevanju naslednjega:

               (1)

               Da se državam članicam omogoči, da v skladu s členom 18(1) in (3) Sklepa Komisije 2011/278/EU (2) določijo ravni dejavnosti novih udeležencev v skladu s členom 3(h) Direktive 2003/87/ES, mora Komisija določiti in objaviti standardne faktorje uporabe zmogljivosti.

               (2)

               Za izračun količine brezplačnih pravic do emisije, ki se bodo dodelile novim udeležencem, upravičenim do take dodelitve v obdobju 2013–2020, morajo države članice določiti ravni dejavnosti teh naprav. V zvezi s tem je potreben standardni faktor uporabe zmogljivosti za določitev ravni dejavnosti po posameznih proizvodih za proizvode, za katere je bila v Prilogi I k Sklepu 2011/278/EU določena referenčna vrednost. Za nove udeležence, z izjemo naprav, ki so novi udeleženci zaradi bistvenega povečanja, se ta raven dejavnosti določi tako, da se začetna nameščena zmogljivost za proizvodnjo tega proizvoda v skladu s členom 17(4) Sklepa 2011/278/EU pomnoži s standardnim faktorjem uporabe zmogljivosti. Za naprave, ki so imele bistveno povečanje ali zmanjšanje zmogljivosti, morajo države članice uporabiti standardni faktor uporabe zmogljivosti za določitev ravni dejavnosti po posameznih proizvodih razširjene ali zmanjšane zmogljivosti zadevne podnaprave.

               (3)

               Standardni faktor uporabe zmogljivosti bi moral biti 80. percentil povprečne letne uporabe zmogljivosti vseh naprav, ki proizvajajo zadevni proizvod. Države članice so v okviru splošnega zbiranja izhodiščnih podatkov za obstoječe naprave, ki so ga izvedle za pripravo nacionalnih izvedbenih ukrepov, zbrale podatke o povprečni letni proizvodnji zadevnega proizvoda v obdobju 2005–2008. Ta podatek o proizvodnji so države članice nato delile z začetno nastavljeno zmogljivostjo iz člena 7(3) Sklepa 2011/278/EU ter na podlagi tega določile faktorje uporabe zmogljivosti zadevnih naprav na njihovem ozemlju. Te informacije so nato Komisiji sporočile v okviru nacionalnih izvedbenih ukrepov.

               (4)

               Komisija je po tem, ko je od vseh držav članic prejela nacionalne izvedbene ukrepe, ter ob upoštevanju nacionalnih izvedbenih ukrepov držav EGP-Efta določila 80. percentil povprečnih letnih vrednosti faktorjev uporabe zmogljivosti naprav, ki proizvajajo proizvod, za katerega obstaja referenčna vrednost, pri čemer je upoštevala potrebo po zagotovitvi nevtralnih konkurenčnih pogojev za industrijske dejavnosti, ki se izvajajo v napravah, ki jih upravlja en sam upravljavec, in proizvodnjo v zunanjih napravah. Izračun temelji na informacijah, do katerih je Komisija imela dostop do 31. decembra 2012.

               (5)

               Standardni faktorji uporabe zmogljivosti po referenčnih vrednostih za proizvod so navedeni v Prilogi k temu sklepu. Ti faktorji se uporabljajo za leta od 2013 do 2020 –

         SPREJELA NASLEDNJI SKLEP:
   Člen 1
   Države članice uporabijo standardne faktorje uporabe zmogljivosti iz Priloge za določitev ravni dejavnosti po posameznih proizvodih naprav iz člena 3(h) Direktive 2003/87/ES v skladu s členom 18 Sklepa 2011/278/EU.
   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 5. septembra 2013

            Za Komisijo

            Predsednik

         José Manuel BARROSO

      (1)  UL L 275, 25.10.2003, str. 32.

      (2)  Sklep Komisije 2011/278/EU z dne 27. aprila 2011 o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES Evropskega parlamenta in Sveta (UL L 130, 17.5.2011, str. 1).

      PRILOGA

                  Referenčna vrednost za proizvod iz Priloge I k Sklepu 2011/278/EU

                  Standardni faktor uporabe zmogljivosti

                  Koks

                  0,960

                  Sintrana ruda

                  0,886

                  Vroča litina

                  0,894

                  Predhodno žgane anode

                  0,928

                  Aluminij

                  0,964

                  Siv cementni klinker

                  0,831

                  Bel cementni klinker

                  0,787

                  Apno

                  0,813

                  Dolomit

                  0,748

                  Sintran dolomit

                  0,784

                  Plavljeno steklo

                  0,946

                  Steklenice in kozarci za vlaganje iz brezbarvnega stekla

                  0,883

                  Steklenice in kozarci za vlaganje iz barvnega stekla

                  0,912

                  Izdelki iz brezkončnih steklenih vlaken

                  0,892

                  Fasadne opeke

                  0,809

                  Tlakovci

                  0,731

                  Strešna opeka

                  0,836

                  Prašek, posušen z razprševanjem

                  0,802

                  Mavec

                  0,801

                  Posušena sekundarna sadra

                  0,812

                  Sulfatna celuloza iz kratkih vlaken

                  0,808

                  Sulfatna celuloza iz dolgih vlaken

                  0,823

                  Sulfitna celuloza, termomehanična celuloza in mehanična celuloza

                  0,862

                  Celuloza iz predelanega papirja

                  0,887

                  Časopisni papir

                  0,919

                  Fin nepremazan papir

                  0,872

                  Fin premazan papir

                  0,883

                  Vpojni papir

                  0,900

                  Testliner in fluting

                  0,889

                  Nepremazan karton

                  0,863

                  Premazan karton

                  0,868

                  Dušikova kislina

                  0,876

                  Adipinska kislina

                  0,849

                  Vinilklorid monomer (VCM)

                  0,842

                  Fenol/aceton

                  0,870

                  S-PVC

                  0,873

                  E-PVC

                  0,834

                  Natrijev karbonat

                  0,926

                  Proizvodi rafinerij

                  0,902

                  Ogljikovo jeklo, proizvedeno s postopkom EAF

                  0,798

                  Visokolegirano jeklo, proizvedeno s postopkom EAF

                  0,802

                  Litje železa

                  0,772

                  Mineralna volna

                  0,851

                  Mavčna plošča

                  0,843

                  Industrijsko oglje

                  0,865

                  Amonijak

                  0,888

                  Parni kreking

                  0,872

                  Aromati

                  0,902

                  Stiren

                  0,879

                  Vodik

                  0,902

                  Sintezni plin

                  0,902

                  Etilen oksid/etilen glikoli

                  0,840


title: Sklep Sveta 2014/872/SZVP z dne 4. decembra 2014 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini, in Sklepa 2014/659/SZVP o spremembi Sklepa 2014/512/SZVP

text:
               5.12.2014

               SL

               Uradni list Evropske unije

               L 349/58

         SKLEP SVETA 2014/872/SZVP
   z dne 4. decembra 2014
   o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini, in Sklepa 2014/659/SZVP o spremembi Sklepa 2014/512/SZVP
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 31. julija 2014 sprejel Sklep 2014/512/SZVP (1).

               (2)

               Svet je 8. septembra 2014 sprejel Sklep 2014/659/SZVP (2) s katerim je uvedel dodatne omejevalne ukrepe.

               (3)

               Svet meni, da je treba nekatere določbe pojasniti.

               (4)

               Za izvajanje določenih ukrepov je potrebno nadaljnje ukrepanje Unije –

         SPREJEL NASLEDNJI SKLEP:
   Člen 1
   Sklep 2014/512/SZVP se spremeni:

               1.

               člen 1 se spremeni:

                           (a)

                           odstavek 3 se nadomesti z naslednjim:
                           „3.   Prepovedano je neposredno ali posredno vzpostavljanje ali sodelovanje v kakršni koli ureditvi za dajanje novih posojil ali kreditov, katerih zapadlost presega 30 dni, kateri koli pravni osebi, subjektu ali organu iz odstavka 1 ali 2 po 12. septembru 2014, razen posojil ali kreditov, ki imajo poseben in dokumentiran namen zagotavljati financiranje za neposredne in posredne uvoze ali izvoze blaga in nefinančnih storitev med Unijo in Rusijo ter katero koli drugo tretjo državo, ki niso prepovedani, ali posojil, ki imajo poseben in dokumentiran namen zagotavljati nujna sredstva za doseganje meril solventnosti in likvidnosti za pravne osebe s sedežem v Uniji, ki so v več kot 50-odstotni lasti subjekta, navedenega v Prilogi I.“;

                           (b)

                           doda se naslednji odstavek:
                           „4.   Prepoved iz odstavka 3 se ne uporablja za črpanje ali izplačila, ki se izvajajo v skladu s pogodbo, sklenjeno pred 12. septembrom 2014, če:

                                       (a)

                                       so bili vsi pogoji takega črpanja in izplačil:

                                                   (i)

                                                   dogovorjeni pred 12. septembrom 2014 in

                                                   (ii)

                                                   na ta dan ali po njem niso bili spremenjeni ter

                                       (b)

                                       je bil pred 12. septembrom 2014 določen pogodbeni datum zapadlosti za povračila v celoti za vsa razpoložljiva sredstva ter za prenehanje pogodbenih zavez, pravic in obveznosti.

                                 Pogoji za črpanje in izplačila iz tega odstavka vključujejo določbe v zvezi z obdobjem povračila sredstev za vsako črpanje ali izplačilo, uporabljeno obrestno mero ali metodo izračuna obrestne mere in najvišji znesek.“;

               2.

               v členu 2 se odstavek 4 nadomesti z naslednjim:
               „4.   Prepovedi iz odstavkov 1, 2 in 3 ne posegajo v izvrševanje pogodb, sklenjenih pred 1. avgustom 2014, ali pomožnih pogodb, potrebnih za izvrševanje takšnih pogodb, in ne posegajo v zagotavljanje rezervnih delov in storitev, potrebnih za vzdrževanje in zagotavljanje varnosti obstoječih zmogljivosti v okviru Unije.“;

               3.

               v členu 3 se odstavek 3 nadomesti z naslednjim:
               „3.   Prepovedi iz odstavkov 1 in 2 ne posegajo v izvrševanje pogodb, sklenjenih pred 1. avgustom 2014, ali pomožnih pogodb, potrebnih za izvrševanje takšnih pogodb.“;

               4.

               v členu 3a se odstavek 3 nadomesti z naslednjim:
               „3.   Prepovedi iz odstavkov 1 in 2 ne posegajo v izvrševanje pogodb, sklenjenih pred 12. septembrom 2014, ali pomožnih pogodb, potrebnih za izvrševanje takšnih pogodb, in ne posegajo v zagotavljanje pomoči, ki je potrebna za vzdrževanje in zagotavljanje varnosti obstoječih zmogljivosti v okviru EU.“;

               5.

               člen 4 se nadomesti z naslednjim:
               „Člen 4
               1.   Pristojni organ države članice izvoznice mora predhodno odobriti neposredno ali posredno prodajo, dobavo, prenos ali izvoz določene opreme, primerne za naslednje kategorije projektov iskanja in pridobivanja v Rusiji, tudi v njeni izključni ekonomski coni in epikontinentalnem pasu, s strani državljanov držav članic ali z ozemlja držav članic ali z uporabo plovil ali zrakoplovov pod pristojnostjo držav članic:

                           (a)

                           iskanje in pridobivanje nafte v vodi na globinah več kot 150 metrov;

                           (b)

                           iskanje in pridobivanje nafte na odprtem morju severno od polarnega kroga;

                           (c)

                           projekti, ki imajo potencial, da bi se nafto pridobivalo iz virov, ki se nahajajo v formacijah skrilavca, s hidravličnim lomljenjem; ne uporablja se za iskanje in pridobivanje preko formacij skrilavca z namenom določitve rezervoarjev, ki se ne nahajajo v slojih skrilavca in črpanja iz teh rezervoarjev.

                     Unija sprejme potrebne ukrepe za določitev ustreznih predmetov, ki jih zajema ta odstavek.
               2.   Zagotavljanje:

                           (a)

                           tehnične pomoči ali drugih storitev, povezanih z opremo iz odstavka 1;

                           (b)

                           financiranja ali finančne pomoči za vsako prodajo, dobavo, prenos ali izvoz opreme iz odstavka 1 ali za zagotavljanje s tem povezane tehnične pomoči ali usposabljanja

                     mora prav tako predhodno odobriti pristojni organ države članice izvoznice.
               3.   Pristojni organi držav članic ne odobrijo nobene prodaje, dobave, prenosa ali izvoza opreme ali zagotavljanja storitev iz odstavkov 1 in 2, če ugotovijo, da se bo zadevna prodaja, dobava, prenos ali izvoz ali zagotavljanje zadevnih storitev uporabilo za eno od kategorij iskanja in pridobivanja nafte iz odstavka 1.
               4.   Odstavek 3 ne posega v izvrševanje pogodb, sklenjenih pred 1. avgusta 2014 ali pomožnih pogodb, potrebnih za izvrševanje takšnih pogodb.
               5.   Dovoljenje se lahko izda tudi, če je prodaja, dobava, prenos ali izvoz blaga ali zagotavljanje storitev iz odstavkov 1 in 2 potrebno za nujno preprečitev ali ublažitev dogodka, ki bi lahko imel resen in obsežen vpliv na človekovo zdravje in varnost ali na okolje. V ustrezno utemeljenih nujnih primerih se lahko prodaja, dobava, prenos ali izvoz ali zagotavljanje storitev iz odstavkov 1 in 2 opravi brez predhodnega dovoljenja, če izvoznik v petih delovnih dneh od prodaje, dobave, prenosa ali izvoza o tem obvesti pristojni organ, pri čemer podrobno ustrezno pojasni prodajo, dobavo, prenos ali izvoz brez predhodnega dovoljenja.“

               6.

               v členu 4a se odstavek 1 nadomesti z naslednjim:
               „1.   Prepovedano je neposredno ali posredno zagotavljanje spremnih storitev, ki so potrebne za naslednje kategorije projektov iskanja in pridobivanja v Rusiji, tudi v njeni izključni ekonomski coni in epikontinentalnem pasu, s strani državljanov držav članic ali z ozemlja držav članic ali z uporabo plovil ali zrakoplovov pod pristojnostjo držav članic:

                           (a)

                           iskanje in pridobivanje nafte v vodah na globinah več kot 150 metrov;

                           (b)

                           iskanje in pridobivanje nafte na odprtem morju severno od polarnega kroga;

                           (c)

                           projekti, ki imajo potencial, da bi se nafto pridobivalo iz virov, ki se nahajajo v formacijah skrilavca, s hidravličnim lomljenjem; ne uporablja se za iskanje in pridobivanje preko formacij skrilavca z namenom določitve rezervoarjev, ki se ne nahajajo v slojih skrilavca in črpanja iz teh rezervoarjev.“

         Člen 2
   Uvodna izjava 5 Sklepa 2014/659/SZVP se nadomesti z naslednjim:

                  „(5)

                  V zvezi s tem je ustrezno prepoved v zvezi z določenimi finančnimi instrumenti razširiti. V zvezi z ruskimi finančnimi institucijami v državni lasti, določenimi ruskimi subjekti v obrambnem sektorju in določenimi ruskimi subjekti, katerih glavna dejavnost je prodaja ali prevoz nafte, bi bilo treba uvesti dodatne omejitve pri dostopu do kapitalskega trga. Te prepovedi ne zadevajo finančnih storitev, ki niso navedene v členu 1.“

   Člen 3
   Ta sklep začne veljati na dan objave v Uradnem listu Evropske unije.

      V Bruslju, 4. decembra 2014

            Za Svet

            Predsednik

         S. GOZI

      (1)  Sklep Sveta 2014/512/SZVP z dne 31. julija 2014 o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 229, 31.7.2014, str. 13).

      (2)  Sklep Sveta 2014/659/SZVP z dne 8. septembra 2014 o spremembi Sklepa 2014/512/SZVP o omejevalnih ukrepih zaradi delovanja Rusije, ki povzroča destabilizacijo razmer v Ukrajini (UL L 271, 12.9.2014, str. 54).


title: Sklep Političnega in varnostnega odbora (SZVP) 2015/969 z dne 19. junija 2015 o podaljšanju mandata vodje misije Evropske unije za krepitev pravne države na Kosovu (EULEX KOSOVO)

text:
               23.6.2015

               SL

               Uradni list Evropske unije

               L 157/44

         SKLEP POLITIČNEGA IN VARNOSTNEGA ODBORA (SZVP) 2015/969
   z dne 19. junija 2015
   o podaljšanju mandata vodje misije Evropske unije za krepitev pravne države na Kosovu (1) (EULEX KOSOVO)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Skupnega ukrepa Sveta 2008/124/SZVP z dne 4. februarja 2008 o misiji Evropske unije za krepitev pravne države na Kosovem (EULEX KOSOVO) (2) in zlasti člena 12(2) Skupnega ukrepa,
   ob upoštevanju naslednjega:

               (1)

               Na podlagi člena 12(2) Skupnega ukrepa 2008/124/SZVP je Politični in varnostni odbor (PVO) v skladu s členom 38 Pogodbe pooblaščen za sprejemanje ustreznih odločitev glede političnega nadzora in strateškega vodenja misije Evropske unije za krepitev pravne države na Kosovu (EULEX KOSOVO), vključno z odločitvijo o imenovanju vodje misije.

               (2)

               Svet je 12. junija 2014 sprejel Sklep 2014/349/SZVP (3) o spremembi Skupnega ukrepa 2008/124/SZVP in podaljšanju misije EULEX KOSOVO do 14. junija 2016.

               (3)

               PVO je 9. oktobra 2014 sprejel Sklep 2014/707/SZVP (EULEX KOSOVO/2/2014) (4), v katerem je imenoval veleposlanika Gabrieleja MEUCCIJA za vodjo misije EULEX KOSOVO do 14. junija 2015.

               (4)

               Visoki predstavnik Unije za zunanje zadeve in varnostno politiko je 15. junija 2015 predlagal podaljšanje mandata veleposlanika Gabrieleja MEUCCIJA kot vodje misije EULEX KOSOVO do 14. junija 2016 –

         SPREJEL NASLEDNJI SKLEP:
   Člen 1
   Mandat veleposlanika Gabrieleja MEUCCIJA kot vodje misije Evropske unije za krepitev pravne države na Kosovu (EULEX KOSOVO) se podaljša do 14. junija 2016.
   Člen 2
   Ta sklep začne veljati na dan sprejetja.
   Uporablja se od 15. junija 2015.

      V Bruslju, 19. junija 2015

            Za Politični in varnostni odbor

            Predsednik

         W. STEVENS

      (1)  Poimenovanje „Kosovo“ ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

      (2)  UL L 42, 16.2.2008, str. 92.

      (3)  Sklep Sveta 2014/349/SZVP z dne 12. junija 2014 o spremembi Skupnega ukrepa 2008/124/SZVP o misiji Evropske unije za krepitev pravne države na Kosovem, EULEX KOSOVO (UL L 174, 13.6.2014, str. 42).

      (4)  Sklep Političnega in varnostnega odbora 2014/707/SZVP (EULEX KOSOVO/2/2014) z dne 9. oktobra 2014 o imenovanju vodje misije Evropske unije za krepitev pravne države na Kosovu, EULEX KOSOVO (UL L 295, 11.10.2014, str. 59).


title: 2009/632/ES,Euratom: Sklep Evropskega parlamenta z dne 23. aprila 2009 o razrešnici glede izvrševanja proračuna Izvajalske agencije za konkurenčnost in inovativnost za proračunsko leto 2007

text:
               26.9.2009

               SL

               Uradni list Evropske unije

               L 255/30

      SKLEP EVROPSKEGA PARLAMENTA

   z dne 23. aprila 2009
   o razrešnici glede izvrševanja proračuna Izvajalske agencije za konkurenčnost in inovativnost za proračunsko leto 2007
   (2009/632/ES, Euratom)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov evropskih skupnosti za proračunsko leto 2007 – zvezek I (SEK(2008) 2359 – C6-0415/2008) (2),

               —

               ob upoštevanju končnih letnih računovodskih izkazov Izvajalske agencije za konkurenčnost in inovativnost za proračunsko leto 2007 (3),

               —

               ob upoštevanju letnih poročil Komisije Evropskemu parlamentu in Svetu o nadaljnjem ukrepanju na podlagi sklepov o razrešnicah za leto 2006 (COM(2008) 629, KOM(2008) 628) in dokumentov služb Komisije, ki so priloženi tem poročilom (SEK(2008) 2579, SEK(2008) 2580),

               —

               ob upoštevanju sporočila Komisije z naslovom „Zbirno poročilo o dosežkih Komisije pri upravljanju v letu 2007“ (COM(2008) 338),

               —

               ob upoštevanju letnega poročila Komisije organu, ki da razrešnico, o notranjih revizijah, opravljenih leta 2007 (COM(2008) 499), in delovnega dokumenta služb Komisije, ki je priložen temu poročilu (SEK(2008) 2361),

               —

               ob upoštevanju poročila Komisije z naslovom „Odgovori držav članic na Letno poročilo Računskega sodišča 2006“ (COM(2008) 112),

               —

               ob upoštevanju Zelene knjige o pobudi za preglednost v Evropi, ki jo je Komisija sprejela 3. maja 2006 (COM(2006) 194),

               —

               ob upoštevanju mnenja Računskega sodišča št. 2/2004 o modelu „enotne revizije“ (in predloga za okvir notranje kontrole Skupnosti) (4),

               —

               ob upoštevanju Sporočila Komisije o časovnem načrtu za integriran okvir notranje kontrole (COM(2005) 252),

               —

               ob upoštevanju Akcijskega načrta Komisije za integriran okvir notranje kontrole (COM(2006) 9), poročila Komisije Svetu, Evropskemu parlamentu in Računskemu sodišču o napredku glede Akcijskega načrta Komisije za integriran okvir notranje kontrole (COM(2007) 86) in delovnega dokumenta služb Komisije, ki je priložen temu poročilu (SEK(2007) 311),

               —

               ob upoštevanju prvega polletnega poročila o rezultatih uresničevanja akcijskega načrta Komisije za integriran okvir notranje kontrole z dne 19. julija 2006 (SEK(2006) 1009), predloženega na zahtevo Parlamenta, izraženo v resoluciji, ki je priložena razrešnici za proračunsko leto 2004,

               —

               ob upoštevanju mnenja Računskega sodišča št. 6/2007 o letnih povzetkih držav članic in „nacionalnih izjavah“ držav članic in revizijskem delu nacionalnih revizijskih institucij v zvezi s sredstvi Skupnosti (5),

               —

               ob upoštevanju Akcijskega načrta Komisije za krepitev nadzorne vloge Komisije v okviru deljenega upravljanja strukturnih ukrepov (COM(2008) 97),

               —

               ob upoštevanju sporočila komisarjev Hübnerjeve in Špidle Komisiji, ki sta predložila vmesno poročilo o izvajanju akcijskega načrta za krepitev nadzorne vloge v okviru deljenega upravljanja Komisije za strukturne ukrepe (SEK(2008) 2756) in delovnega dokumenta služb Komisije, ki je priložen temu poročilu (SEK(2008) 2755),

               —

               ob upoštevanju poročila Komisije Svetu, Evropskemu parlamentu in Računskemu sodišču o napredku glede Akcijskega načrta Komisije za integriran okvir notranje kontrole (COM(2008) 110) in delovnega dokumenta služb Komisije, ki je priložen temu poročilu (SEK(2008) 259),

               —

               ob upoštevanju poročila Računskega sodišča o letnih računovodskih izkazih Izvajalske agencije za konkurenčnost in inovativnost za proračunsko leto 2007 z odgovori agencije (6),

               —

               ob upoštevanju izjave o zanesljivosti računovodskih izkazov ter o zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (7),

               —

               ob upoštevanju sporočila Komisije z dne 16. decembra 2008 o enotnemu razumevanju koncepta dopustnega tveganja napake (COM(2008) 866) in delovnega dokumenta služb Komisije, ki je priložen temu sporočilu (SEK(2008) 3054),

               —

               ob upoštevanju priporočil Sveta z dne 10. februarja 2009 o podelitvi razrešnice izvajalskim agencijam glede izvrševanja proračuna za proračunsko leto 2007 (5589/2009 – C6-0056/2009),

               —

               ob upoštevanju členov 274, 275 in 276 Pogodbe ES ter členov 179a in 180b Pogodbe Euratom,

               —

               ob upoštevanju člena 246 in naslednjih členov Pogodbe ES o Računskem sodišču,

               —

               ob upoštevanju mednarodnih standardov revidiranja in mednarodnih računovodskih standardov, zlasti tistih, ki se uporabljajo v javnem sektorju,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (8), zlasti členov 145, 146 in 147 Uredbe,

               —

               ob upoštevanju Uredbe Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (9), in zlasti člena 14(3) Uredbe,

               —

               ob upoštevanju Uredbe Komisije (ES) št. 1653/2004 z dne 21. septembra 2004 o standardni finančni uredbi za izvajalske agencije v skladu z Uredbo Sveta (ES) št. 58/2003 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (10), in zlasti prvega in drugega pododstavka člena 66 Uredbe,

               —

               ob upoštevanju Sklepa Komisije 2004/20/ES z dne 23. decembra 2003 o ustanovitvi izvajalske agencije „Izvajalska agencija za inteligentno energijo“ za upravljanje aktivnosti Skupnosti na področju energije v skladu z Uredbo Sveta (ES) št. 58/2003 (11),

               —

               ob upoštevanju Sklepa Komisije 2007/372/ES z dne 31. maja 2007 o spremembi Sklepa 2004/20/ES, da se Izvajalska agencija za inteligentno energijo preoblikuje v Izvajalsko agencijo za konkurenčnost in inovativnost (12),

               —

               ob upoštevanju člena 70 in Priloge V svojega poslovnika,

               —

               ob upoštevanju poročila Odbora za proračunski nadzor in mnenj drugih zadevnih odborov (A6-0168/2009),

               A.

               ker v skladu s členom 274 Pogodbe ES Komisija izvršuje proračun na lastno odgovornost, pri čemer upošteva načelo dobrega finančnega poslovodenja,

               1.

               podeli razrešnico direktorju Izvajalske agencije za konkurenčnost in inovativnost glede izvrševanja proračuna izvajalske agencije za proračunsko leto 2007;

               2.

               navaja svoje pripombe v resoluciji, ki je sestavni del sklepov o razrešnici glede izvrševanja splošnega proračuna Evropske unije za proračunsko leto 2007, oddelek III – Komisija in izvajalske agencije;

               3.

               naroči svojemu predsedniku, naj ta sklep in priložen sklep o razrešnici glede izvrševanja splošnega proračuna Evropske unije za proračunsko leto 2007, oddelek III – Komisija, in resolucijo, ki je del sklepov, posreduje direktorju Izvajalske agencije za konkurenčnost in inovativnost, Svetu, Komisiji, Sodišču Evropskih skupnosti in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 278, 31.10.2008, str. 29.

      (4)  UL C 107, 30.4.2004, str. 1.

      (5)  UL C 216, 14.9.2007, str. 3.

      (6)  UL C 311, 5.12.2008, str. 79.

      (7)  UL C 287, 10.11.2008, str. 111.

      (8)  UL L 248, 16.9.2002, str. 1.

      (9)  UL L 11, 16.1.2003, str. 1.

      (10)  UL L 297, 22.9.2004, str. 6.

      (11)  UL L 5, 9.1.2004, str. 85.

      (12)  UL L 140, 1.6.2007, str. 52.